送范德孺知慶州
作者：黄庭堅
朝代：宋

paragraphs: 乃翁知國如知兵，塞垣草木識威名。
敵人開戶玩處女，掩耳不及驚雷霆。
平生端有活國計，百不一試薶九京。
阿兄兩持慶州節，十年騏驎地上行。
潭潭大度如卧虎，邊頭耕桑長兒女。
折衝千里雖有餘，論道經邦正要渠。
妙年出補父兄處，公自才力應時須。
春風旍旗擁萬夫，幕下諸將思草枯。
智名勇功不入眼，可用折箠笞羌胡。